The summer of the Danes af Ellis Peters | Litteratursiden
The summer of the Danes af Ellis Peters
Da Brother Cadfael mødte nordboerne - The summer of the Danes af Ellis Peters: the Cadfael chronicles XVIII
Anbefalet af bibliotekar Beth Høst, Farum Bibliotek
Kriminalroman fra England år 1144. På omslaget: A medieval whodunnit
Den engelske forfatter Ellis Peters hed egentlig Edith Pargeter, hun levede 1913 – 1995 og var højproduktiv, skrev både historiske romaner og krimier og ikke mindst historiske krimier.
I Danmark kender vi serien om Brother Cadfael, en rigtig gedigen middelalderkrimiserie med omhyggelige detaljer, omhyggelige og af og til ganske komplicerede plotkonstruktioner og ikke mindst fine figurer.
Hun nåede at skrive 20 bind i serien, heraf er kun oversat 6 til dansk.
Min yndlingsbog i serien findes (endnu?) kun på engelsk. Den hedder ’The summer of the Danes’, og det gik jo hurtigt op for mig, at det ikke handler om ’danskere’, det er en betegnelse for vikinger, nordboere, eller hvad man nu vil kalde dem.
Vi skriver 1144, Brother Cadfael bor på benediktinerklosteret i Shrewsbury på grænsen til Wales. Der er han deres medicinkyndige, han dyrker sin klosterhave med alskens urter, som finder vej ind i medicinskabet, og han kan kurere både byens borgere og kirkens mænd.
Cadfael er selv waliser, har en broget fortid som korsridder, og ledsager i denne historie en god ven fra et andet kloster som tolk på en mission med et brev til en nyudnævnt biskop i nærheden af Canarvon på det yderste, nordvestlige hjørne af Wales.
Her dumper de to ned midt i en strid mellem to fyrstebrødre, den ene har, for at lægge pres på broderen, for betaling hentet en flåde krigere over fra vikingelejren i Dublin. Og her får vi præsenteret vores ’forfædre’ på yderst fordelagtig vis.
De er smarte og strategisk tænkende, sprogbegavelser, ordholdende, charmerende, har masser af, hvad vi i dag ville kalde udstråling, og så sejler de deres skibe aldeles fremragende.
I en delhandling i historien møder vi Heledd, 18 år, gnistrende sorthåret, walisisk pige, hun skal giftes bort, og det passer hende aldeles ikke. Hun stikker af og befinder sig pludselig midt i det hele sammen med de to munke. Hun forelsker sig i den yngste, flotteste og ubesværet dygtigste sejler fra Dublin og tager naturligvis med ham hjem. Da de sejler ind i solnedgangen sammen, er man som læser ganske trist over at måtte skilles fra dem.
Jeg har alle bøgerne om Cadfael. Jeg har læst mange af dem flere gange, de hører til de bøger, jeg tyr til som terapi, som mental afslapning, som selvforkælelse. Jeg guffer ikke en pose lakridskonfekt, det bliver nærmere nummer 17 i the Cronicles of Brother Cadfael.
Peters skriver ikke noget nemt engelsk, der er poetiske skildringer og historiske udtryk i lange baner, men er dit engelsk bare nogenlunde, så læs! gæt! Opmærksomheden skærpes, og man kan begrave sig i sådan en bog, gå direkte ind i middelalderens Shrewsbury.
I øvrigt kom jeg her ved genlæsningen straks til at tænke på ’Havhingsten’, det lille, hurtige, rekonstruerede vikingeskib, der i sommeren 2007 sejlede hjem til Dublin. Netop sådan sejlede helten sit skib i denne bog.
Desuden kan Candace Robb’s serie om Owen Archer anbefales, her handler det om byen York, og handlingen er placeret i 1300-tallet, og der er naturligvis også vores ’egen’ Martin Jensens serie om byfogeden Eske Litle i Assens.
Apropos Wales, så har Martin Jensen også skrevet en dejlig bog om en lille by i Wales, hvor han har oplevet det privilegium at føle sig hjemme: Jensen, Martin (f. 1946): ’Bjergenes velkomst’: en fortælling om en by og dens mennesker.
Peters, Ellis: The summer of the Danes. London : Headline, 1991. - 311 sider
Bøger af Ellis Peters
En spurv søger ly
Jomfruen i isen
En udstødt vender tilbage
Sankt Peters marked
Stedsønnen fra Mallilie
Et lig for meget